


[image: Integrált Jogalkotási Rendszer]Ajka Város Önkormányzata Képviselő-testületének .../2026. (VIII. 5.) önkormányzati rendelete
a helyi adókról
[1] A rendelet célja Ajka város közigazgatási területére vonatkozóan bevezetett öt adónem, az építményadó, a telekadó, a magányszemélyek kommunális adója, az idegenforgalmi adó és a helyi iparűzési adó megállapításával és megfizetésével kapcsolatos anyagi jogi és eljárási szabályok egy egységes helyi adórendeletben való rögzítése.
[2] Ajka Város Önkormányzata Képviselő-testülete a helyi adókról szóló 1990. évi C. törvény 1. § (1) bekezdésében, 2. §-ában és 6. §-ában kapott felhatalmazás alapján, Magyarország Alaptörvénye 32. cikk (1) bekezdés h) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. pontjában meghatározott feladatkörében eljárva a következőket rendeli el:
I. Fejezet
Építményadó
1. Általános rendelkezések
1. §
(1) Adóköteles az Ajka Város Önkormányzata (a továbbiakban: Önkormányzat) illetékességi területén lévő, a helyi adókról szóló 1990. évi C. törvény (a továbbiakban: Htv.) 11. § (1) bekezdésében meghatározott építmény, azaz a Htv. 52. § 8. pontja szerinti lakás és az 52. § 11. pontja szerinti nem lakás céljára szolgáló épület.
(2) E fejezet alkalmazásában életvitelszerű tartózkodás: egy magánszemély akkor tartózkodik életvitelszerűen az ingatlanban, ha az számára ténylegesen életvitelszerű lakóhelyül szolgál, onnan szervezi az életét, ott folytatja az életviteléhez szükséges tevékenységeket, közüzemi szolgáltatásokat vesz igénybe annak kapcsán, valamint ez az ingatlan elsődleges elérhetőségi címeként (levelezési címeként) jelenik meg a hatóságoknál, közműszolgáltatóknál.
2. Mentességek
2. §
(1) Mentes az építményadó alól a Htv. 13. §-ában és 13/A. §-ában felsoroltakon kívül:
a)	az a magánszemély tulajdonában álló lakás vagy lakáscélú ingatlan, melyet kizárólagosan életvitelszerű lakhatás céljára használnak;
b)	50 m2 hasznos alapterületig az a nem vállalkozási cél realizálására szolgáló garázs, melyet a magánszemély tulajdonosa gépjármű tárolására használ;
c)	magánszemély tulajdonában lévő olyan lakás, melyben egyéni vállalkozó vagy gazdasági társaság bejelentett székhelye is van, de ott semminemű gazdasági tevékenység végzése nem történik és ténylegesen lakhatási célt szolgál;
d)	ténylegesen állami vagy önkormányzati közfeladat (szociális, egészségügyi, állategészségügyi, nevelési-oktatási, kulturális és sport közfeladat) ellátására szolgáló építmény.
(2) Az (1) bekezdés d) pontja szerinti mentesség nem alkalmazható magánszemély vagy gazdasági társaság által végzett, nem állami vagy nem önkormányzati szociális, egészségügyi, állategészségügyi, nevelési-oktatási, kulturális, sport közfeladat ellátására szolgáló építményre.
3. Az adó alapja
3. §
Az adó alapja az építmény m2-ben számított hasznos alapterülete.
4. Az adó mértéke
4. §
Az adó éves mértéke 2900,-Ft/m2.
5. Eljárási szabályok
5. §
(1) Az adóalany a bejelentési, adatszolgáltatási, bevallási, változás bejelentési kötelezettségének az Önkormányzat hivatalos honlapján is elérhető, az adópolitikáért felelős miniszter által vezetett minisztérium honlapján közzé tett nyomtatványokon teljesítheti.
(2) A 2. § (1) bekezdésében meghatározott mentesség az ingatlantulajdonos kérelmére állapítható meg. A kérelmezőnek a kérelméhez csatolnia kell a lakáscélú használat igazolására szolgáló, a kérelem benyújtását közvetlenül megelőző három hónapra vonatkozó közüzemi számlák másolatát.
(3) A 2. § hatálya alá tartozó, az adómentességet élvező építmény tulajdonosa mentesül az építményadó adatbejelentési kötelezettség alól is.
II. Fejezet
Telekadó
6. Általános rendelkezés
6. §
Adóköteles az Önkormányzat illetékességi területén lévő, a Htv. 52. § 16. pontjában meghatározott telek.
7. Mentességek
7. §
(1) Mentes a telekadó alól a Htv. 19. §-ában felsoroltakon kívül
a)	a magánszemély lakóházzal, valamint üdülési célú épülettel beépített telke, kivéve a vállalkozó üzleti célt szolgáló telke,
b)	az a magánszemély tulajdonában álló földterület, amely
ba)	lakás, lakóház építése célját szolgálja vagy
bb)	állandó lakhatásra alkalmas építmény elhelyezésének célját szolgálja
c)	ténylegesen a szociális, egészségügyi, állategészségügyi, nevelési-oktatási, kulturális közfeladat ellátására szolgáló telek, telekrész, valamint sport céljára szolgáló telek
(2) Az (1) bekezdés a) pontja alkalmazásában, ha a telek részben a magánszemély lakóházzal vagy üdülési célú épülettel beépített telke, részben pedig üzleti célt szolgáló telek, a mentesség az üzleti célt szolgáló telekrészre nem terjed ki.
8. Az adó alapja
8. §
Az adó alapja a telek négyzetméterben számított hasznos alapterülete.
9. Az adó mértéke
9. §
(1) Belterületi telek esetében – a (2)-(3) bekezdésekben rögzítettek kivételével – a telekadó éves mértéke:
a)	1500 m2-ig 50.-Ft/m2
b)	1501 m2-3000 m2 között 75.000.-Ft és az 1500 m2 feletti telekrész után 150,- Ft/m2
c)	3001-5000 m2 között 300.000.- Ft és a 3000 m2 feletti telekrész után 250,-Ft/m2
d)	5001-10000 m2 között 800.000.-Ft és az 5000 m2 feletti telekrész után 350,-Ft/m2
e)	10000 m2 felett 2.550.000.-Ft és a 10000 m2 feletti telekrész után 450,-Ft/m2
(2) Az (1) bekezdésben meghatározottaktól eltérően a Bódé, Csinger, Padragkút településrészeken az 1. melléklet I.2. pontjában meghatározott övezetben fekvő belterületi telkek esetében:
a)	1500 m2-ig 40.-Ft/m2
b)	1501m2-3000 m2 között 60.000.-Ft és az 1500 m2 feletti telekrész után 120.-Ft/m2
c)	3001-5000 m2 között 240.000.- Ft és a 3000 m2 feletti telekrész után 200,-Ft/m2
d)	5001-10000 m2 között 640.000.-Ft és az 5000 m2 feletti telekrész után 280,-Ft/m2
e)	10000 m2 felett 2.040.000.-Ft és a 10000 m2 feletti telekrész után 360,-Ft/m2
(3) A telekadó éves mértéke 5.-Ft/m2 az 1. mellékletben meghatározott belterületi ingatlanok esetében.
10. §
(1) Külterületi telek esetében – a (2) bekezdésben rögzítettek kivételével – a telekadó éves mértéke180.-Ft/m2.
(2) A telekadó éves mértéke 5.-Ft/m2 a 2. mellékletben meghatározott külterületi ingatlanok esetében.
11. §
Az 5.-Ft/m2 adómértékkel adózó belterületi és külterületi ingatlanok térképi ábrázolását 3. melléklet tartalmazza.
10. Eljárási szabályok
12. §
(1) Az adóalany a bejelentési, adatszolgáltatási, bevallási, változás bejelentési kötelezettségének az Önkormányzat hivatalos honlapján is elérhető, az adópolitikáért felelős miniszter által vezetett minisztérium honlapján közzétett nyomtatványokon teljesítheti.
(2) A 7. §-ban meghatározott mentesség a telek tulajdonosának kérelmére állapítható meg. A kérelmezőnek a kérelméhez csatolnia kell a mentességet megalapozó okiratokat.
(3) A 7. § hatálya alá tartozó, az adómentességet élvező telek tulajdonosa mentesül az adatbejelentési kötelezettség alól is.
III. Fejezet
Magánszemélyek kommunális adója
11. Általános rendelkezés
13. §
Kommunális adófizetési kötelezettség terheli a Htv. 12. §-ában és 18. §-ában meghatározott magánszemélyt, valamint azt a magánszemélyt, aki Ajka város illetékességi területén nem magánszemély tulajdonában álló lakás bérleti jogával rendelkezik.
12. Mentességek
14. §
(1) Mentes a magánszemélyek kommunális adója alól:
a)	aki a tárgyév első napján nyugellátásban vagy egyéb nyugdíjszerű ellátásban részesül, amennyiben a családjában az egy főre jutó havi jövedelem nem haladja meg a mindenkori öregségi nyugdíjmimimum hétszeres összegét.
b)	aki Ajka város közigazgatási területén új lakást vásárol, lakóházat épít, vagy emelet-ráépítéssel, tetőtér-beépítéssel újabb önálló lakást létesít, és ott lakóhellyel rendelkezik, a használatbavételi engedély kiadását követő 5 éven át.
c)	aki a panel-felújítási programban részt vállal, a felújítás befejezését követően minden 500.000 forint önrész után két évre, de maximum 10 évre.
d)	aki lakása, lakóháza homlokzatát 200.000 forintot elérő vagy meghaladó költséggel felújítja, és felújítás költségét számlákkal vagy saját munkavégzés esetén műszaki árkalkulációval igazolja. Az adómentességre a tulajdonos a felújítás befejezésének évét követően minden 200.000 forint után egy évre, de maximum 5 évig jogosult.
e)	aki az építményadóról szóló önkormányzati rendelet alapján építményadó fizetésére kötelezett.
(2) Abban az esetben, ha valamelyik mentességi ok csak a tulajdonostársak, illetve a vagyoni értékű jog jogosultjai közül csak az egyik esetében áll fenn, akkor a mentesség csak a feltételnek megfelelő adóalany tulajdoni arányára vonatkozik, kivéve, ha a tulajdonostársak ettől eltérő tartalmú megállapodást kötnek.
(3) Az adóalanyt a magánszemélyek kommunális adójával kapcsolatosan adómentesség nem illeti meg, ha
a)	több lakás- vagy üdülő tulajdonnal vagy
b)	több lakás bérleti jogával vagy
c)	több lakás- vagy üdülő haszonélvezeti jogával rendelkezik.
(4) Az adómentesség vagy kedvezmény nem illeti meg azt az adóalanyt, aki az adóköteles lakást üzleti célra vagy bérbeadással hasznosítja.
(5) Az (1) bekezdésben szabályozott mentességek halmozottan nem vehetők igénybe.
(6) Az adómentességet az adóalany köteles és jogosult bejelenteni, az adómentességre való jogosultságot igazoló, nevére szóló dokumentumok csatolásával.
(7) Az (1) bekezdésben meghatározott mentességek nem érvényesíthetők a mentességi kérelem benyújtását megelőző adóévekre.
13. Az adó mértéke
15. §
Az adó mértéke lakásonként, illetve lakásbérleti jogonként 18.000 Ft/év.
14. Eljárási szabályok
16. §
(1) Az adóalany a bejelentési, adatszolgáltatási, bevallási kötelezettségének az Önkormányzat hivatalos honlapján is elérhető, az önkormányzati adóhatóságok által rendszeresíthető bevallási, bejelentési nyomtatványok tartalmáról szóló 35/2008. (XII.31.) PM rendeletben meghatározott nyomtatványon tehet eleget.
(2) A 14. §-ban meghatározott adómentesség az adóalany kérelmére állapítható meg. A kérelemhez csatolni kell a mentességre vagy kedvezményre jogosító körülmény, tény fennállását igazoló, az adóalany nevére kiállított hivatalos hatósági dokumentumokat, hatósági határozatokat, igazolásokat, számlákat.
IV. Fejezet
Idegenforgalmi adó
15. Adómentesség
17. §
A Htv. 31. §-ában meghatározottakon túl adómentesség illeti meg:
a)	a magánszemély használatában álló ingatlanon alkalmanként - legfeljebb alkalmanként egy hetet meg nem haladó tartamú- ingyenesen megszálló vendéget, vagy
b)	azt, aki a polgármester, a képviselő-testület, önkormányzati költségvetési szerv hivatalos meghívására tartózkodik a város területén.
16. Az adó alapja
18. §
Az adó alapja a megkezdett vendégéjszakák száma.
17. Az adó mértéke
19. §
Az adó mértéke személyenként és vendégéjszakánként:
a)	camping, munkásszállás esetén 200.- Ft,
b)	más szálláshely esetén 600-Ft
18. A szálláshely-szolgáltatás szabályai
20. §
(1) Az adóbeszedésre kötelezett szálláshely a szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X.20.) Korm. rendelet 2. §-ában meghatározott szálláshely az általa beszedett adóról, az adó alapjának, a mentesség jogcímének és jogosultságának, valamint az adó összegének utólagos megállapítására is alkalmas, a (4) bekezdésben meghatározott adattartalmú nyilvántartás vezetésére kötelezett.
(2) A szálláshely-szolgáltató nyilvántartási kötelezettségét a szálláshely-kezelő szoftver alkalmazásával teljesíti.
(3) A nem regisztrált, szálláshelykezelő szoftvert nem alkalmazó szálláshely-szolgáltató által vezetett nyilvántartásnak tartalmaznia kell:
a)	a vendég családi és utónevét, születési családi és utónevét, születési helyét és idejét, nemét, állampolgárságát, anyja születési családi és utónevét, és
b)	személyazonosításra alkalmas okmányának, illetve útiokmányának azonosító adatait, harmadik országbeli állampolgár esetében a vízum vagy tartózkodási engedély számát, a beutazás időpontját és helyét, és
c)	a szálláshely-szolgáltatás címét, az érkezés és távozás várhatónapját, valamint tényleges befejező időpontját és
d)	az eltöltött vendégéjszakák számát, az ebből adómentesen eltöltött vendégéjszakák számát és jogcímét, az adóköteles vendégéjszakák számát, a vendég vagy képviselőjének aláírását, a beszedett adó összegét, a kibocsátott számla, készpénzfizetési számla, nyugta sorszámát.
(4) A nyilvántartást - ideértve a gépi adathordozón rögzített elektronikus adatokat, információkat is - úgy kell vezetni, hogy az az adó alapjának, az adó összegének, a mentesség, a kedvezmény megállapítására, ellenőrzésére alkalmas legyen.
(5) A szálláshely-szolgáltató köteles gondoskodni arról is, hogy a nyilvántartás a szálláshelyen folyamatosan és az előírt adatok rögzítésére alkalmas állapotban rendelkezésre álljon.
(6) A szálláshely üzemeltető a szálláshelyre bejelentkező magánszemélyt haladéktalanul köteles a (2)-(3) bekezdésben előírt adattartalmú nyilvántartásában rögzíteni.
(7) Az adó beszedésére kötelezett szállásadónak a Htv. 31. §-ában és e rendelet 17. § a)-b) pontjaiban meghatározott adómentességre jogosító tartózkodást a 4. mellékletnek megfelelően kell igazolnia, ennek hiányában az adót be kell szednie, illetve meg kell fizetnie. Az életkor alapján megállapítandó mentesség igénybevétele esetén a mentességi nyilatkozat kitöltése nem kötelező, amennyiben a nyilvántartás vagy bejelentőlap az életkor adatát egyértelműen tartalmazza, és azt a vendég, a vendég törvényes képviselője vagy kísérője aláírta.
(8) A (2) bekezdés szerinti nyilvántartás vezetésének célja az idegenforgalmi adóval kapcsolatos e rendeletben és az adózás rendjéről szóló törvényben előírt kötelezettségek teljesítésének vagy megsértésének a megállapítása, ellenőrzése. A nyilvántartásban szereplő adatokat törvényben meghatározott személyek ismerhetik meg. A nyilvántartást az abban szereplő adatok alapján megállapítható adókötelezettség elévülési idejéig az adóbeszedésre kötelezettnek meg kell őriznie.
19. Eljárási rendelkezés
21. §
A 17. § a) pontjában meghatározott mentességre jogosult mentesül a 18. §-ban előírt nyilvántartási kötelezettség alól, adóbevallást nem kell tennie.
V. Fejezet
Helyi iparűzési adó
20. Mentesség
22. §
Bevallási kötelezettség mellett nem kell a helyi iparűzési adót megfizetni annak a vállalkozónak, akinek/amelynek a Htv. 39. § (1) bekezdése, illetve a 39/A. § vagy 39/B. § alapján számított vállalkozási szintű adóalapja az 500.000 Ft-ot nem haladja meg.
21. Az adó mértéke
23. §
Állandó jelleggel végzett iparűzési tevékenység esetén az adóalap 2%-a.
22. Eljárási szabályok
24. §
Az adóalany a bejelentési, adatszolgáltatási, bevallási kötelezettségének az Önkormányzat hivatalos honlapján is elérhető, az önkormányzati adóhatóságok által rendszeresíthető bevallási, bejelentési nyomtatványok tartalmáról szóló 35/2008. (XII.31.) PM rendeletben meghatározott nyomtatványon tehet eleget.
VI. Fejezet
Záró rendelkezések
25. §
Hatályát veszti a helyi iparűzési adóról szóló 25/2014.(XI.12.) önkormányzati rendelet.
26. §
Hatályát veszti az idegenforgalmi adóról szóló 31/2023. (XI. 27.) önkormányzati rendelet.
27. §
Hatályát veszti a telekadóról szóló 32/2025. (XI. 28.) önkormányzati rendelet.
28. §
Hatályát veszti az építményadóról szóló 33/2025. (XI. 29.) önkormányzati rendelet.
29. §
Hatályát veszti a magánszemélyek kommunális adójáról szóló 34/2025. (XI. 28.) önkormányzati rendelet.
30. §
Ez a rendelet 2026. augusztus 6-án lép hatályba.


Ajka, 2026. augusztus 4.

			Schwartz Béla s.k.				Dr. Jáger László s.k.
			     polgármester			               címzetes főjegyző

A rendelet kihirdetésének napja: 2026. augusztus 5.

1. melléklet a .../2026. (VIII. 5.) önkormányzati rendelethez
Kedvezményes, 5,-Ft/m2 adóalappal adózó belterületi ingatlanok
1. I. övezet
1.1. I.1.Az övezet a devecseri közigazgatási határtól a 0279. hrsz-ú Csiger-patakig, a 0278/7. hrsz-ú út keleti határáig, az 5703/3. hrsz-ú út keleti határáig, a Szélesvíz-patakig, a 0269/68. hrsz-ú ingatlan nyugati sarokpontjáig, az 5704/6. hrsz-ú ingatlan északnyugati határától, az 5706/1. és az 5707. hrsz-ú ingatlan északnyugati határáig, az 5753. hrsz-ú ingatlan délnyugati, a 0269/30. hrsz-ú ingatlan északkeleti sarokpontjáig, és a 0265/2. hrsz-ú út, az 5754. hrsz-ú út északnyugati sarokpontjáig, a 0278/11. hrsz-ú kivett út déli sarokpontjáig, a 0278/10. hrsz-ú ingatlan északnyugati sarokpontjáig, a 0279. hrsz-ú ingatlan Csinger-patakig húzódó területen fekvő belterületi telkek.
1.2. I.2. Az övezet az 5723/1. hrsz-ú ingatlantól az 5745/14. hrsz-ú ingatlan határáig, az 5746. hrsz-ú út északkeleti része az 5747/23. hrsz-ú ingatlanig, az 5747/23. hrsz-ú ingatlantól délre az 5747/14. hrsz-ú ingatlanig, onnan nyugat felé az 5747/8. hrsz-ú ingatlanig, onnan nyugat felé az 5747/8. hrsz-ú ingatlanig, onnan északi irányban az 5747/3. hrsz-ú ingatlanig, az 5747/1. és 5746. hrsz-ú utak közötti ingatlanok által határolt területen fekvő belterületi telkek, továbbá az 5791/6, 5791/7, 5791/8. és a 1302. hrsz-ú ingatlanok.
1.3. I.3. Az övezetbe tartozó telkek helyrajzi számai: a 1961/4, a 1961/5, a 600/1, a 600/5 a 600/6, a 600/7, a 1973,
1.4. I.4. Az övezetbe tartozó telkek helyrajzi számai: 1974/4, a 1974/7, a 1974/8, a 1974/10, a 1974/11, a 1974/12 és a 1974/15.
2. II. övezet:
2.1. II.1. Az 1998 és a 2088. helyrajzi számon nyilvántartott, iparvasúttól délre és délkeletre fekvő Bódé és Csinger városrészeken található belterületi ingatlanok,



2.2. II.2. A Padragkút városrészen fekvő belterületi ingatlanok, II.3. Az Ajka belterület 1966/1, 1966/2, 1967, 1970 hrsz-ú ingatlanok.

2. melléklet a .../2026. (VIII. 5.) önkormányzati rendelethez
Kedvezményes, 5,-Ft/m2 adóalappal adózó külterületi ingatlanok
1. Az I.1. övezetben fekvő külterületi telkek.



2. Az 1.3. övezetben található 01020 hrsz-ú, a 0153/6 hrsz-ú, a 077/2 hrsz-ú, a 01285/5 hrsz-ú, a 0155/2 hrsz-ú, a 0243/7 hrsz-ú, a 0243/8 hrsz-ú, a 0243/9 hrsz-ú, a 01341/13 hrsz-ú, 0243/12 hrsz-ú ingatlanok.

 3. melléklet a .../2026. (VIII. 5.) önkormányzati rendelethez 				Térkép[image: ]

4. melléklet a .../2026. (VIII. 5.) önkormányzati rendelethez

NYILATKOZAT

a helyi adókról szóló 1990. évi C. törvény 31.-ában, és az önkormányzati rendelet 4. § b)-c) pontjaiban biztosított mentesség igénybevételéhez
Vendég neve. ____________________________________________________________________
(vendégkönyvvel, nyilvántartással egyező)
Születési hely, idő: ________________________________________________________________
Érkezés-távozás napja:_____________________________________________________________
Adómentesen eltöltött vendégéjszakák száma:___________________________________________
Az adómentesség jogcíme:
18. év alatti életkor miatt   							          __________
Egészségügyi, szociális intézményben történő ellátás miatt                        		__________
Közép és felsőfokú oktatási intézménynél fennálló tanulói, hallgatói jogviszony alapján 	__________
Szakképzés miatt 									__________
Szolgálati kötelezettség teljesítése miatt 						__________
Hatósági, bírósági intézkedés folytán 							__________
Ajkán székhellyel, telephellyel rendelkező vállalkozó / vállalkozás alkalmazottjaként,
munkavállalójaként, munkavégzés miatt 						__________
Vállalkozás neve: 	______________________________________________
Székhelyének címe: 	______________________________________________
Adószáma: 		______________________________________________
A munkavégzés helye: 	______________________________________________
Ajkán ideiglenes jellegű iparűzési tevékenységet végző vállalkozó / vállalkozás
munkavállalójaként, munkavégzés miatt: 						__________
Vállalkozás neve :	______________________________________________
Székhelyének címe:	______________________________________________
Adószáma: 		______________________________________________
A munkavégzés helye: 	______________________________________________

A polgármester, képviselő-testület, önkormányzati költségvetési szerv meghívása miatt: _________
Meghívó:                                                                                               _________________________
Rendezvény megnevezése:    _________________________________________________________

Az egyházi jogi személy tulajdonában lévő épületben, telken vendégéjszakát
- kizárólag az egyházi jogi személy hitéleti tevékenységéhez kapcsolódó részvétel
céljából – eltöltő egyházi személy: 						__________

Kérjük, hogy az adómentesség jogcímét X-szel jelölje.

Felelősségem tudatában kijelentem, hogy a nyilatkozatban közölt adatok a valóságnak megfelelnek,
az idegenforgalmi adómentesség a fenti jogcímen fennáll.


Ajka, 20_____év___________hó______nap



                                                                              Vendég aláírása

Általános indokolás
A rendelet a jogalkotó jogtechnikai döntésének végrehajtása, az Ajka város közigazgatási területére bevezetett, 2026-ban hatályban lévő egyes helyi adókról szóló önkormányzati rendeletek egyetlen, egységes szerkezetű helyi adórendeletbe való megjelenítése az egyes helyi adónemekre vonatkozó szabályok könnyebb megértése és érthetőbb áttekintése érdekében.
 
 Részletes indokolás
Az 1–30. §-hoz és az 1–3. melléklethez 
1. §-hoz: A szakasz az építményadó Ajka városban történő bevezetését rögzíti.
2. §-hoz: A szakasz a építményadóval kapcsolatos mentességeket szabályozza.
3. §-hoz: A szakasz az építményadó alapját rögzíti akként, hogy az az építmény négyzetméterben számított hasznos alapterülete.
4. §-hoz: Az építményadó mértékét határozza meg.
5. §-hoz: Az adóalany a bejelentési, adatszolgáltatási, bevallási kötelezettségére vonatkozó eljárási szabályokat rendez.
6.§-hoz: A szakasz a telekadó Ajka városban történő bevezetését rögzíti.
7. §-hoz: A szakasz a telekadóval kapcsolatos mentességeket szabályozza.
8. §-hoz: A szakasz a telekadó alapját rögzíti akként, hogy az a telek négyzetméterben számított hasznos alapterülete.
9. §-hoz: A belterületi ingatlanokat érintő telekadó mértékét határozza meg. A telekadó mértéke a belterületi ingatlanokat érintően sávos szabályozáson alapul. A szakasz utalást rögzít a kedvezményes mértékű adóval adózó ingatlanokra, amelyek felsorolását a rendelet 1. melléklete tartalmazza.
10. §-hoz: A telekadó mértékét szabályozza a külterületi telkekre vonatkozóan, azt egységesen 180 Ft/m2-ben megállapítva. A szakasz utalást rögzít a kedvezményes mértékű adóval adózó ingatlanokra, amelyek felsorolását a rendelet 2. melléklete tartalmazza.
11. §-hoz: A kedvezményes adómértékkel adózó telkek térképi ábrázolását feltüntető 3. mellékletre utal.
12. §-hoz: Az adóalany a bejelentési, adatszolgáltatási, bevallási kötelezettségére vonatkozó eljárási szabályokat rendez.
13.§-hoz: A szakasz a magánszemélyek kommunális adójának Ajka városban történő bevezetését rögzíti.
14. §-hoz: A szakasz a kommunális adóval kapcsolatos mentességeket szabályozza.
15. §-hoz: A szakasz a kommunális adó mértékét rögzíti.  
16. §-hoz: Az adóalanyok bejelentési, adatszolgáltatási, bevallási kötelezettségére vonatkozó eljárási szabályokat rendez.
17. §-hoz: Az idegenforgalmi adóval kapcsolatos mentességeket rögzíti.
18. §-hoz: Az adó alapját határozza meg. Az adó alapja tekintetében a törvény választási lehetőséget kínál a képviselő-testület számára, ez lehet a nettó szállásdíj (a szálláshely általános forgalmi adóval csökkentett ára a kötelező reggeli és egyéb szolgáltatások nélkül), vagy a vendégéjszakák száma. A tervezet az adó alapjául a vendégéjszakát javasolja szabályozni.
19. §-hoz: Az adó javasolt mértékét határozza meg. A tervezetben az adó mértékére differenciáltan – a szállás minőségére tekintettel – két kategória meghatározásával tesz javaslatot. A campingek, munkásszállások esetében 200.-Ft, míg az egyéb szálláshelyek esetében 600.-Ft/éjszakában javasolja meghatározni az adó mértékét.
20. §-hoz:  Az adókötelezettségek teljesítése és az ellenőrizhetőség érdekében a szállásadó számára nyilvántartási kötelezettséget és annak tartalmát határozza meg.
21. §-hoz: A nyilvántartási, bevallási kötelezettség alól mentesíti az olyan szállásadót, aki a saját használatában álló lakóingatlanban hozzátartozónak nem minősülő ismerőse, barátja, stb. biztosít alkalmanként szállást.
22. §-hoz: A vállalkozások helyi iparűzési adó alóli mentességét rögzíti. Bevallási kötelezettség mellett mentes a helyi iparűzési adó megfizetése alól az a vállalkozó/vállalkozás, akinek/amelynek a rá vonatkozó törvényi előírás szerint megállapított, és számított Htv. szerinti adóalapja az 500000 forintot (ötszázezer) nem éri el. Az 500000 forint meghaladó vállalkozói adóalap esetén a teljes adóalap után kell az adót megfizetni.
23.§-hoz:A rendelkezés az adó mértékét állapítja meg az állandó jelleggel végzett tevékenység esetén 2%-ban,
24.§-hoz: A bejelentkezéssel, adatmódosítással, valamint a bevallással kapcsolatos eljárást rögzíti, valamint a nem szabályozott kérdésekben az alkalmazandó jogforrást jelöli meg.
25-30.§-hoz:A rendelet hatályba lépésének idejét határozza meg, valamint rendelkezik a korábban hatályban lévő helyi adókról szóló 5 rendelet hatályon kívül helyezéséről.

Ajka, 2026. július 23.


									  Dr. Jáger László
							 	 címzetes főjegyző

